জাতীয় শিশু ও পুরস্কার প্রতিযোগিতা ২০২০ ও ২০২১ এর পুরস্কার বিতরণ অনুষ্ঠানে 
মহামান্য রাষ্ট্রপতি জনাব মোঃ আবদুল হামিদের ভাষণ
তারিখ: ২৯ জানুয়ারি ২০২৩ (রবিবার), স্থান: ওসমানী স্মৃতি মিলনায়তন, ঢাকা।
আসসালামু আলাইকুম
আজকের অনুষ্ঠানের সভাপতি মহিলা ও শিশু বিষয়ক মন্ত্রণালয়ের মাননীয় প্রতিমন্ত্রী ফজিলাতুন নেসা ইন্দিরা এমপি, 
মহিলা ও শিশু বিষয়ক মন্ত্রণালয়ের সম্মানিত সচিব
জনাব মোঃ হাসানুজ্জামান কল্লোল,
বাংলাদেশ শিশু একাডেমির সম্মানিত চেয়ারম্যান মিজ লাকী ইনাম,
সম্মানিত অভিভাবকবৃন্দ এবং আমার প্রিয় ছোট্ট সোনামনিরা,
সম্মানিত সুধীমণ্ডলী,
শুভ অপরাহ্ন।
শীতের এই মনোরম বিকেলে মহিলা ও শিশু বিষয়ক মন্ত্রণালয় ও বাংলাদেশ শিশু একাডেমি আয়োজিত জাতীয় শিশু পুরস্কার প্রতিযোগিতা ২০২০ ও ২০২১ প্রদান অনুষ্ঠানে উপস্থিত হতে পেরে আমি আনন্দিত।
বক্তব্যের শুরুতে আমি গভীর শ্রদ্ধার সঙ্গে স্মরণ করছি স্বাধীন বাংলাদেশের মহান স্থপতি, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানকে। পরম শ্রদ্ধায় স্মরণ করছি মহান মুক্তিযুদ্ধে জীবন উৎসর্গকারী সকল শহিদ ও বীর মুক্তিযোদ্ধা, জাতীয় চার নেতা এবং জাতির বিভিন্ন ক্রান্তিলগ্নে যাঁরা দেশের স্বার্থে অপরিসীম ত্যাগ স্বীকার করেছেন তাঁদের সকলকে। 
সম্মানিত সুধী,
শিশুরাই জাতির ভবিষ্যৎ কর্ণধার। তারাই বহন করবে দেশের দায়িত্বভার। এজন্য শিশুদের সুনাগরিক হিসাবে গড়ে তুলতে হবে। সৃজনশীল মেধাসম্পন্ন প্রজন্ম গড়তে সাহিত্য-সংস্কৃতির প্রভাব অপরিসীম। বিদ্যার্জনের পাশাপাশি শিল্প-সাহিত্য ও ক্রীড়াসহ বিভিন্ন ক্ষেত্রে শিশুদের সম্পৃক্ত করে তাদের মানসিক বিকাশের পথ সুগম করা জরুরি। এ প্রেক্ষাপটে জাতীয় শিশু পুরস্কার প্রতিযোগিতার আয়োজন একটি ফলপ্রসু উদ্যোগ বলে আমি মনে করি। বাংলাদেশের শিশুদের জন্য আজকের দিনটি অত্যন্ত আনন্দের। আজকের অনুষ্ঠানের মধ্য দিয়ে শিশুরা শ্রেষ্ঠত্বের গৌরবে অভিষিক্ত হবে। পাশাপাশি বাবা-মাকে করবে গৌরবান্বিত।
প্রিয় সুধী,
	আপনারা জানেন, জাতির পিতা বঙ্গবন্ধু শেখ মুজিবুর রহমান শিশুদের খুব ভালবাসতেন। সময় পেলেই তিনি শিশুদের সাথে মিশে যেতেন। শিশুদের অধিকার রক্ষায় বঙ্গবন্ধু জাতিসংঘ শিশু অধিকার সনদ ১৯৮৯ প্রণয়নেরও পূর্বে ১৯৭৪ সালে শিশু অধিকার আইন পাশ করেন। প্রধানমন্ত্রী শেখ হাসিনাও শিশুদের উন্নয়নে খুবই আন্তরিক। তবে শিশুদের আলোকিত নাগরিক হিসাবে গড়ে তোলার দায়িত্ব পরিবার থেকে শুরু করে বিদ্যালয়ের শিক্ষকসহ সমাজের প্রত্যেকের। শিশুদের সুকুমার বৃত্তি জাগাতে ও মানসিক বিকাশে বাংলাদেশ শিশু একাডেমির রয়েছে গুরুত্বপূর্ণ ভূমিকা। শুধুমাত্র অবস্থাসম্পন্ন পরিবারের শিশু নয় সকল স্তরের সুবিধাবঞ্চিত শিশুদের কল্যাণে বৈষম্যহীন মনোভাব নিয়ে সংশ্লিষ্ট সকলকে এগিয়ে আসতে হবে।
সম্মান্মিত সুধীমণ্ডলী,
	আমাদের শিশুরা যথেষ্ট মেধাবী। তাদের মেধাকে বিকশিত করতে প্রয়োজন উপযুক্ত পরিবেশ, পরিচর্যা ও অনুপ্রেরণা। শিল্প-সাহিত্য ও সংস্কৃতি চর্চার মাধ্যমে শিশুরা আত্মপ্রত্যয়ী হতে শিখে, তাদের মধ্যে সৃষ্টি হয় নেতৃত্বের গুণাবলী। দেশের আনাচে কাঁনাচে ছড়িয়ে থাকা কোমলমতি মেধাবী শিশুদের খুঁজে এনে সঠিক প্রশিক্ষণ ও পরিচর্যার মাধ্যমে মানসম্পন্ন শিল্পী, আঁকিয়ে বা ক্রীড়াবীদ তৈরি করতে হবে যাতে তারা দেশের গণ্ডি পেরিয়ে আন্তর্জাতিক পরিমণ্ডলেও সফলতা লাভ করতে পারে। জাতিসংঘের শিশু অধিকার সনদে অনুস্বাক্ষরকারী রাষ্ট্র হিসাবে এবং বাংলাদেশের সংবিধানে সন্নিবেশিত মৌলিক অধিকার ও রাষ্ট্র পরিচালনার মূলনীতির আলোকে শিশুর সার্বিক অধিকার নিশ্চিতে সরকার  বহুমাত্রিক কার্যক্রম পরিচালনা করছে। জাতীয় কর্ম পরিকল্পনায় শিশুর স্বাস্থ্য-পুষ্টি, শিক্ষা, বিজ্ঞান ও প্রযুক্তি ইত্যাদিকে অগ্রাধিকার দেয়া হচ্ছে। 
শিশু দিবাযত্ন কেন্দ্র আইন-২০২১ প্রণয়ন করা হয়েছে। এছাড়া জাতির পিতা বঙ্গবন্ধু শেখ মুজিবুর রহমানের জন্মদিন ১৭ মার্চকে জাতীয় শিশু দিবস, শেখ রাসেলের জন্মদিন ১৮ অক্টোবরকে শেখ রাসেল দিবস পালন, বাল্যবিবাহ নিরোধ দিবস পালন, পথশিশুদের পুনর্বাসন, দুস্থ শিশুদের জন্য শিশুবিকাশ কেন্দ্র পরিচালনা এবং বিশেষ চাহিদাসম্পন্ন শিশুদের নিয়ে বিভিন্ন কার্যক্রম গ্রহণ করা হয়েছে। শারীরিক ও মানসিক প্রতিবন্ধী শিশুদের উন্নয়নের জন্যও রয়েছে নানা কর্মসূচি ও পরিকল্পনা। আমি আশা করি শিশুদের জন্য গৃহীত এ সকল কর্মসূচি যথাযথ বাস্তবায়নের মাধ্যমে নিশ্চিত হবে শিশুদের উন্নত ভবিষ্যৎ। তবে শিশুদের জন্য যে কোনো নীতিমালা যেন হয় গবেষণা ও চাহিদাভিত্তিক সে বিষয়ে সংশ্লিষ্ট সকলকে খেয়াল রাখতে হবে। এ প্রক্রিয়ায় শিশুদের মতামতেরও প্রতিফলন ঘটাতে হবে।
প্রিয় অভিভাবকবৃন্দ,
	শিশুরা আপনাদের স্বপ্নের সারথি। শিশুদের সঠিক শিক্ষা যেমন ন্যায়-নীতি, সত্য-মিথ্যার বিভেদ, সততা, দয়া, দেশপ্রেম, জীবপ্রেম ইত্যাদি প্রদানের মূল কাজ আপনাদের। বর্তমান বিশ্বায়ন ও তথ্যপ্রযুক্তির যুগে শিশুদের নৈতিক শিক্ষা প্রদান অতীব জরুরি। এখন প্রত্যেক ঘরে ঘরে শিশুদের হাতে মোবাইল, ল্যাপটপসহ বিভিন্ন অত্যাধুনিক ডিভাইস, ফলে শিশুরা আজ মোবাইলে আসক্ত। 
তারা খেলার মাঠে বেশি যায় না, শিল্প-সাহিত্য চর্চা করে না, প্রকৃতি-পরিবেশ চিনেনা। তাই প্রযুক্তির ক্ষতিকর দিক থেকে সন্তানদের রক্ষা করার দায়িত্ব আপনাদেরই। নিয়মিত লেখাপড়ার পাশাপাশি শিশুদের সৃজনশীল কাজে সম্পৃক্ত করতে আমি অভিভাবকদের বিশেষভাবে অনুরোধ করেছি।
	আজকাল লেখাপড়া, খেলাধুলাসহ সবকিছুতেই ছেলেমেয়েদের চেয়ে মা-বাবাদের প্রতিযোগিতাই বেশি। সকল মা-বাবাই চায় তাদের ছেলেমেয়ে প্রথম হোক, চ্যাম্পিয়ন হোক। কিন্তু প্রথম বা চ্যাম্পিয়ন তো একজনই হয়। তাই ছেলেমেয়েদের মাত্রাতিরিক্ত চাপ দিবেন না, অযথা অভিভাবকত্ব করবেন না। মনে রাখবেন শিশুর রাজ্যে অনধিকার প্রবেশ তাদের মানসিক বিকাশকে বাধাগ্রস্ত করে। পিতা-মাতা ও অভিভাবক হিসাবে শিশুর ধারণ ক্ষমতা বিবেচনা করেই তাকে শিক্ষা দিবেন। তাহলেই দেখবেন একদিন এসব শিশুরাই কালজয়ী হয়ে উঠবে। ছেলেমেয়েদেরকে লেখাপড়া ও খেলাধুলায় প্রথম বা চ্যাম্পিয়ন হিসাবে দেখলেই চলবে না পাশাপাশি মানসিকভাবে তারা কতটুকু বেড়ে উঠছে সেদিকেও খেয়াল রাখতে হবে। 
প্রিয় ছোট্ট সোনামনিরা,
	তোমরা যারা আজ জাতীয় শিশু পুরস্কার পেয়েছো, সবাইকে জানাই আন্তরিক শুভেচ্ছা ও অভিনন্দন। 
তোমাদের সাফল্যের এই ধারা অব্যাহত থাকুক - এই প্রত্যাশা করি। মনে রাখবে একটি কাজের পুরস্কার পাওয়ার মানেই হচ্ছে আরেকটি কাজ শুরু করা এবং সামনের দিকে এগিয়ে যাওয়ার উৎসাহ পাওয়া। জীবনে শুভ প্রতিযোগিতাকে স্বাগত জানাবে এবং অশুভ প্রতিযোগিতা থেকে দূরে থাকবে। 
জাতির পিতা বঙ্গবন্ধু শেখ মুজিবুর রহমানের নেতৃত্বে ১৯৭১ সালে দীর্ঘ নয় মাস যুদ্ধ করে, ৩০ লক্ষ মানুষের জীবন ও ২ লক্ষ মা-বোনের সম্ভ্রমের বিনিময়ে আমরা পেয়েছি স্বাধীন বাংলাদেশ। দেশ স্বাধীন হয়েছে বলেই আজ তোমরা এই পুরস্কার নিতে পারছো। এজন্য দেশকে ভালবাসতে হবে, দেশের মানুষের কল্যাণে কাজ করতে হবে। বঙ্গবন্ধুর জীবনাদর্শ থেকে শিক্ষা গ্রহণ করে, দেশপ্রেমে উদ্ধুদ্ধ হয়ে উন্নত, সমৃদ্ধ, আধুনিক ও স্মার্ট বাংলাদেশ গড়ে তুলতে তোমরা সবসময় সচেষ্ট থাকবে।
প্রিয় সুধী,
শিশুরাই একদিন বড় হয়ে আলো ছড়াবে। সেই আলোয় বাংলাদেশকে তারা সমৃদ্ধ করবে। সত্য, সুন্দর এবং সততার সঠিক চর্চার মধ্য দিয়ে শিশুদের গড়ে তুলতে পারলে আগামী দিনের বাংলাদেশ হয়ে উঠবে আরো সমৃদ্ধ। আমাদের বর্তমান অগ্রগতি হবে সুসংহত। প্রতিটি শিশুর একটা ব্যক্তিত্ব আছে। এই ব্যক্তিত্বকে প্রকাশ করার সুযোগ তৈরি করে দিন। আদর, স্নেহ, ভালোবাসার পাশাপাশি শিশুদের জন্য নিরাপদ পরিবেশ গড়ে তুলুন। এ পৃথিবীকে শিশুর নিরাপদ আশ্রয়স্থল হিসাবে গড়ে  তুলতে এবং জাতি, ধর্ম, বর্ণ, ধনী-গরিব নির্বিশেষে সকল শিশুর ভেতর লুকায়িত পূর্ণ সম্ভাবনার উন্মেষ ঘটাতে আমরা সকলে মিলে একযোগে কাজ করে যাব। আমাদের শিশুরা যেন মুক্তিযুদ্ধের চেতনায় উজ্জীবিত হয়ে বঙ্গবন্ধুর স্বপ্নের সোনার বাংলা বিনির্মাণে অবদান রাখতে পারে - এ লক্ষ্যে সরকারের পাশাপাশি বিভিন্ন সংস্থা, শিক্ষা প্রতিষ্ঠান ও মা-বাবাসহ পরিবারের সদস্যদেরকে এগিয়ে আসতে হবে। ছোট্ট সোনামনিরা, তোমরা সবাই ভাল থাকো, তোমাদের ভবিষ্যৎ হোক উজ্জ্বল ও আনন্দের। মহান আল্লাহ আমাদের সহায় হোন।
জয় বাংলা। খোদা হাফেজ, বাংলাদেশ চিরজীবী হোক।

